Aalborg Pirates har været på et sandt sejrstogt i årets slutspil i landets bedste ishockeyrække, Metal Ligaen. Holdets første ni kampe er alle blevet vundet, men søndag aften kom de nordjyske pirater på dybt vand i den anden kamp i finaleserien mod Rungsted Seier Capital. Den anden finalekamp - og Pirates' tiende slutspilskamp i denne sæson - endte med et nordjysk nederlag. På egen is vandt Rungsted med 3-1. Dermed fik sjællænderne udlignet til 1-1 i finaleserien om det danske mesterskab, hvor der spilles bedst af syv kampe. Fejlaflevering satte Rungsted i gang Det var værterne fra Rungsted, der kom bedst fra land i søndagens kamp. I løbet af de første minutter fik sjællænderne flere gange testet George Sørensen i Aalborg-målet, men den første halvdel af første periode forløb uden scoringer. Aalborg-backen Anders Koch satte dog gang i hjemmepublikummets påskefest, da han efter 11 et halvt minuts spil ville sende pucken ud af egen zone. Rungsteds Hampus Gustafsson greb gummiskiven, lagde den til rette for sig selv og scorede til 1-0. Jublen var knap nok stilnet af, før Rungsted-spillerne igen kunne løfte armene i vejret. Hampus Gustafsson fik serveret pucken tæt under mål og passerede George Sørensen. Takket være de to scoringer fra den svenske forward kunne hjemmeholdet skøjte til pause med en 2-0-føring på måltavlen. Scoring blev annulleret Kampbilledet ændrede sig, da spillerne kom tilbage på isen. I størstedelen af anden periode foregik spillet i hjemmeholdets zone, hvor Pirates pressede godt på for en reducering. Det blev til flere fine scoringsmuligheder for piraterne, men Rungsteds finske målmand Ville Kolppanen stod i vejen. Med to minutter tilbage af anden periode fik piraternes russiske forward Kirill Kabanov slået pucken ind i Rungsted-målet, men dommerne vurderede, at Kabanovs stav var over overliggerhøjde, da han ramte pucken. Derfor blev scoringen annulleret. Stillingen var derfor uændret før tredje periode, som blev mere jævnbyrdig. Aalborg-spillerne forsøgte fortsat at få bragt sig tilbage i kampen, men Rungsted lurede hele tiden på at score igen og dermed afgøre opgøret. Godt og vel fem minutter før tid - på tærsklen til, at den afgørende Pirates-satsning skulle sættes ind - blev nordjyderne idømt kampens første udvisning. Det betød, at der ikke længere var mange minutter at gøre med for Aalborg i forsøget på at lave et comeback, og minuttet efter, at piraterne var blevet fuldtallige igen, gjorde Mattias Persson det til 3-0. Jeppe Jul Korsgaard fik reduceret for Pirates bare et halvt minut senere, og så gav det mening at erstatte målmand George Sørensen med en ekstra markspiller for at satse i de sidste små to minutter. Det blev dog ikke til flere scoringer, og dermed fik Rungsted udlignet til 1-1 i finaleserien. Næste finalekamp spilles tirsdag klokken 18 i Aalborg.

Opsummering:
Aalborg Pirates måtte søndag aften se sig slået for første gang i årets slutspil. Dermed er stillingen i finaleserien mod Rungsted Seier Capital nu 1-1.